Oikeusministeriölle

Viite: lausuntopyyntö 18.2.2009/ OM työryhmämietintö 2009:2)

LUOTTOTIETOLAIN MUUTTAMISTA KOSKEVA HALLITUKSEN ESITYKSEN LUONNOS

Oikeusministeriö on pyytänyt Finanssialan Keskusliiton (FK) lausuntoa oikeusministeriössä valmistellun luottotietolain ja ulosottokaaren muuttamista koskevan hallituksen esitysluonnoksen johdosta. 

Esitämme lausuntonamme kunnioittavasti seuraavan.

Esitysluonnos perustuu oikeusministeriön 10.10.2008 asettaman työryhmän yksimieliseen työryhmämietintöön. Työryhmätyöhön osallistui myös FK:n edustaja.
Esitysluonnoksessa ehdotetaan muutettavaksi luottotietolakia ja ulosottokaaren säännöksiä, jotka koskevat luottotietotoiminnan harjoittajille annettavia tietoja. Esitys koskee saatavan lopullisen vanhentumisen vaikutusta maksuhäiriömerkintöihin ja sitä, mitä tietoja ulosoton tietojärjestelmästä saadaan antaa luottotietotoimintaa varten.

Ehdotuksen mukaan ulosottotieto poistettaisiin luottotietorekisteristä, kun ulosottoperusteen 15 tai 20 vuoden määräaika on kulunut umpeen ja saatava on siten lopullisesti vanhentunut. Kuitenkin, jos ulosottoperusteen määräajan jatkamista koskeva kanne on nostettu, siitä annettaisiin tieto luottotietotoimintaa varten.

Ehdotus vastaa tältä osin asiallisesti alkuperäistä luottotietolakiesitystä eikä FK:lla ole huomauttamista sen suhteen. Määräajan jatkamiskannetta koskeva maksuhäiriömerkintä on uusi ulosottotietojen ryhmä luottotietorekisterissä ja ehdotus riittänee turvaamaan lopullisen vanhentumisen tarkoitusperät ilman, että se lisää vaarantamatta olennaisesti luotonantajan luottoriskiä.

Ehdotuksen mukaan uutta olisi myös se, että ulosoton tietojärjestelmästä annettaisiin varattomaksi todettujen velallisten lisäksi tiedot pitkäkestoisesta ulosotosta. Ulosottoa pidettäisiin pitkäkestoisena, jos palkan tai muun toistuvaistulon ulosmittaus on jatkunut kahden vuoden aikana vähintään 18 kuukauden ajan.

FK:lla ei ole huomauttamista pitkäkestoisesta ulostotosta annettavan tiedon osalta. Pitkäkestoisuuden rajaksi ehdotetaan kahta vuotta, jota varmasti jo voidaan pitää osoituksena siitä, etteivät velallisen maksuvaikeudet ole tilapäisiä. FK:n mielestä lyhyempikin määräaika olisi perusteltu, koska luotonmyöntäjälle on erittäin tärkeää saada tieto pitkään jatkuneesta ulosottoperinnästä.

Ehdotuksen mukaan jos maksuohjelma on määrätty raukeamaan velallisen omasta hakemuksesta, velkajärjestelyä koskevat tiedot poistettaisiin luottotietorekisteristä lyhyessä määräajassa. Lisäksi luottotietolakia muutettaisiin ehdotuksen mukaan niin, että riidan sopiminen tuomioistuimen vahvistamalla sovinnolla ei johtaisi maksuhäiriömerkinnän tekemiseen. FK:lla ei ole huomauttamista näistä ehdotuksista.

FINANSSIALAN KESKUSLIITTO

Erkki Kontkanen
johtaja